Document ID: 32011D0149

DECIZIA COMISIEI
din 7 martie 2011
privind emisiile istorice din aviație în temeiul articolului 3c alineatul (4) din Directiva 2003/87/CE a Parlamentului European și a Consiliului de stabilire a unui sistem de comercializare a cotelor de emisie de gaze cu efect de seră în cadrul Comunității
[notificată cu numărul C(2011) 1328]
(Text cu relevanță pentru SEE)
(2011/149/UE)
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Directiva 2003/87/CE a Parlamentului European și a Consiliului din 13 octombrie 2003 de stabilire a unui sistem de comercializare a cotelor de emisie de gaze cu efect de seră în cadrul Comunității și de modificare a Directivei 96/61/CE a Consiliului (1), în special articolul 3c alineatul (4),
întrucât:
(1)
Articolul 3c din Directiva 2003/87/CE stabilește cantitatea totală de cote care urmează să fie alocată operatorilor de aeronave. Această cantitate este definită ca procent din emisiile istorice din aviație. Articolul 3 litera (s) din Directiva 2003/87/CE definește emisiile istorice din aviație ca fiind media emisiilor anuale din anii calendaristici 2004, 2005 și 2006 provenite de la aeronavele care efectuează o activitate de aviație menționată în anexa I la Directiva 2003/87/CE. În conformitate cu articolul 3c alineatele (2) și (3) din directiva respectivă, cantitatea totală de cote care urmează să fie alocată operatorilor de aeronave trebuie calculată pe baza acestei medii istorice.
(2)
Comisia a fost asistată de Eurocontrol, după cum se prevede la articolul 18b din Directiva 2003/87/CE. Datele complete cu privire la traficul aerian cuprinse în bazele de date ale Eurocontrol și provenite de la Biroul central pentru tarife de rută (CRCO) și de la Unitatea centrală de management al fluxurilor de trafic aerian (CFMU) au fost considerate ca fiind cele mai bune date disponibile pentru calcularea emisiilor istorice. Aceste date furnizează, printre altele, și calculul lungimii efective a rutei pentru fiecare zbor în parte. Emisiile s-au calculat pentru fiecare zbor în parte, folosindu-se metodologia ANCAT 3 (Abatement of Nuisances Caused by Air Transport - reducerea efectelor negative ale transportului aerian) și metodologia CASE (Calculation of Emissions by Selective Equivalence - calcularea emisiilor prin echivalare selectivă). Această abordare a calculului emisiilor istorice a fost îmbunătățită prin utilizarea de informații privind consumul efectiv de combustibil, furnizate în mod voluntar de un număr reprezentativ de operatori de aeronave, ceea ce a contribuit la o mai mare precizie a modelării. S-au efectuat calcule suplimentare pentru a se ține seama de consumul de combustibil aferent utilizării echipamentelor auxiliare de putere (auxiliary power units - APU). Abordarea urmată a constat mai întâi în determinarea consumului mediu de combustibil al APU pentru diferite tipuri de aeronave. Factorii individuali de emisie ai consumului de combustibil al APU au fost apoi extrapolați pentru a calcula emisiile totale ale APU, cu ajutorul unei metode care a luat în considerare cota reală de combustibil consumat pentru zborurile incluse în schema UE de comercializare a certificatelor de emisii (EU ETS) efectuate de fiecare tip de aeronavă și utilizarea grupurilor electrogene în aeroporturi. Emisiile corespunzătoare consumului total de combustibil al APU rezultat au fost incluse în emisiile istorice din aviație pentru fiecare dintre anii 2004, 2005 și 2006.
(3)
S-a considerat că, în anul calendaristic 2004, emisiile anuale provenind de la aeronave care efectuau o activitate de aviație menționată în anexa I la Directiva 2003/87/CE au fost de 209 123 585 de tone de CO2. S-a considerat că, în anul calendaristic 2005, emisiile anuale provenind de la aceste aeronave au fost de 220 703 342 de tone de CO2, iar în anul calendaristic 2006, de 228 602 103 tone de CO2. Prin urmare, fiind definite ca media aritmetică a acestor emisii, emisiile istorice din aviație au însumat 219 476 343 de tone de CO2.
(4)
Comisia a consultat Comitetul privind schimbările climatice instituit în temeiul articolului 9 din Decizia nr. 280/2004/CE a Parlamentului European și a Consiliului din 11 februarie 2004 privind un mecanism de monitorizare a emisiilor de gaze cu efect de seră în cadrul Comunității și de punere în aplicare a Protocolului de la Kyoto (2),
ADOPTĂ PREZENTA DECIZIE:
Articolul 1
Emisiile istorice din aviație în sensul articolului 3c alineatele (1) și (2) din Directiva 2003/87/CE se stabilesc la 219 476 343 de tone de CO2.
Articolul 2
Prezenta decizie se adresează statelor membre.
Adoptată la Bruxelles, 7 martie 2011.

Labels: 8
20